冯坦
句
终日无人到，隔林惟鸟啼。
雀舌收先雨，猫头掘带泥。
因听敲竹雨，四壁半生苔。
飘风惊日月，落叶满乾坤。
井在丹谁练，碑残墨欲枯。
多应河畔骨，便是屋中人。
无钱难得酒，有菊自开花。
鸥趁湍流下，鱼藏石罅间。
郡乘纪春申，山因号曰君。
非关前哲真难及，自是今人不肯高。
道人已是九分清，双鹤飞来凑十分。
万里远来寻屋住，四边先问有梅无。
古庙荧荧多鬼火，荒村寂寂少人烟。
可邻门外新归燕，不见堂前旧主人。
店荒任客来争席，郊迥无人可问程。
每向宋清求善药，闲从詹尹卜新年。
灯影照残孤枕梦，雨声滴碎两年心。
兴亡有数从千古，寒暑无情又一年。
问天底是资身策，度日应收卖卜钱。